Soos tydrengeesdriftiges weet is dit juis hierdie suikerplantasies wat tydrenners so geniet, en die vrye teuels wat Peugeot die joernaliste gegee het om twee ure lank te ry waar hulle wou, was die geleentheid waarop meer as een gewag het. Saam met my goeie vriend die Jaagduiwel van die Weskus agter die wiel, was ek daarvan oortuig dat die roem van Peugeot en die Oos-Afrika Safari van vroeër jare, die leeu weer “terug in die wedren is”. Hierdie frase was ook die woorde van Francis Harnie, grootbaas van Peugeot in Suid-Afrika.
Hoe lyk hierdie nuwe leeutjie? Peugeot-entoesiaste sal bly wees om te sien dat die Peugeot embleem weer op die verkoelerrooster is waar hy hoort sodat die manne wat voor ry, kan sien wat vinnig van agter af aankom. Verder is die lyne nog gladder, LED liggies voor en agter, ‘n meer vierkantige agterstewe wat hom vinniger laat lyk en dan die dubbele uitlaatpype wat agter baie goed weggesteek is.
Die nuwe 308, met sy nuwe onderstel en suspensie en die wiele op die uithoeke van die motor, is absoluut stabiel op slegte paaie en laat die slaggate teen hoê snelheid sagkens verdwyn. Die stuur is akkuraat en hy klou aan die pad soos die spreekwoordelike klitsgras aan ‘n wolkombers.